ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - ΕΞΑΜΗΝΙΑΙΑ ΕΝΗΜΕΡΩΣΗ ΤΟΥ ΠΙΝΑΚΑ ΑΠΟΤΕΛΕΣΜΑΤΩΝ ΓΙΑ ΤΗΝ ΠΑΡΑΚΟΛΟΥΘΗΣΗ ΤΗΣ ΠΡΟΟΔΟΥ ΟΣΟΝ ΑΦΟΡΑ ΤΗ ΔΗΜΙΟΥΡΓΙΑ ΧΩΡΟΥ "ΕΛΕΥΘΕΡΙΑΣ, ΑΣΦΑΛΕΙΑΣ ΚΑΙ ΔΙΚΑΙΟΣΥΝΗΣ" ΣΤΗΝ ΕΥΡΩΠΑΪΚΗ ΕΝΩΣΗ (ΠΡΩΤΟ ΕΞΑΜΗΝΟ 2003)

ΠΡΟΛΟΓΟΣ

Ο πίνακας αποτελεσμάτων για τη δημιουργία του χώρου ελευθερίας, ασφάλειας και δικαιοσύνης καταρτίζεται σε τακτά διαστήματα από την Επιτροπή για την παρακολούθηση της προόδου όσον αφορά τη θέσπιση και την εφαρμογή των μέτρων που είναι απαραίτητα για να επιτευχθούν οι στόχοι που ορίζονται από τη Συνθήκη του Άμστερνταμ και το Ευρωπαϊκό Συμβούλιο του Τάμπερε της 15ης και 16ης Οκτωβρίου 1999.

Η παρούσα έκδοση του πίνακα αποτελεσμάτων παρουσιάζει, όπως και οι προηγούμενες εκδόσεις, τους στόχους και τις προθεσμίες που ορίστηκαν από το Ευρωπαϊκό Συμβούλιο του Τάμπερε, καθώς και τις αρμοδιότητες που απονεμήθηκαν σε κάθε περίπτωση για να εξασφαλιστεί η έναρξη, η πρόοδος και η ολοκλήρωση της διαδικασίας. Για να διευκολυνθεί η ανάγνωση της προόδου που σημειώθηκε, οι πίνακες διακρίνουν μεταξύ των προτάσεων και των πρωτοβουλιών που υποβλήθηκαν, της κατάστασης των εργασιών στο Συμβούλιο και ενδεχομένως στο Ευρωπαϊκό Κοινοβούλιο και των προβλεπόμενων για το μέλλον εργασιών. Ένα τμήμα "μεταφορά" στην εθνική νομοθεσία των πράξεων που θεσπίστηκαν παρέχει επίσης στοιχεία για την έναρξη ισχύος και την εφαρμογή των αποφάσεων και μέτρων που θεσπίστηκαν.

Η εν λόγω έκδοση του πίνακα αποτελεσμάτων υποβάλλεται ακριβώς ένα έοτς πριν από την προβλεπόμενη στη Συνθήκη του Άμστερνταμ προθεσμία για τη δημιουργία ενός χώρου Ελευθερίας, Ασφάλειας και Δικαιοσύνης και ενσωματώνει τις προθεσμίες που καθορίστηκαν στη Σεβίλλη, ιδίως στον τομέα της μετανάστευσης και του ασύλου.

Στην προσεχή έκδοση - που προβλέπεται για τα τέλη του τρέχοντος έτους - το Συμβούλιο θα προβεί σε λεπτομερή εξέταση οποιασδήποτε καθυστέρησης στη νομοθετική διαδικασία, είτε πρόκειται για αποφάσεις που θα εκδοθούν από το Συμβούλιο είτε για μεταφορές που πρέπει να γίνουν σε εθνικό επίπεδο.

Μια εισαγωγική σύνοψη ανακεφαλαιώνει τα κύρια επιτεύγματα που σημειώθηκαν από το Τάμπερε και τις σχετικές μελλοντικές προτάσεις και εργασίες της Επιτροπής προκειμένου να βοηθηθεί ο αναγνώστης στην ερμηνεία της παρουσίασης υπό τη μορφή πινάκων που ακολουθεί.

ΠΕΡΙΕΧΟΜΕΝΑ

1. Συνοπτική παρουσίαση

2. Κοινή ευρωπαϊκή πολιτική στον τομέα του ασύλου και της μετανάστευσης

2.1. Εταιρική σχέση με τις χώρες καταγωγής

2.2. Ενιαίο ευρωπαϊκό σύστημα ασύλου

2.3. Δίκαιη μεταχείριση των υπηκόων τρίτων χωρών

2.4. Διαχείριση των μεταναστευτικών ροών

3. Ένας αυθεντικός ευρωπαϊκός χώρος δικαιοσύνης

3.1. Καλύτερη πρόσβαση στη Δικαιοσύνη στην Ευρώπη

3.2. Αμοιβαία αναγνώριση των δικαστικών αποφάσεων

3.3. Μεγαλύτερη σύγκλιση σε θέματα αστικού δικαίου

4. Καταπολέμηση του εγκλήματος σε όλη την Ένωση

4.1. Πρόληψη του εγκλήματος στο επίπεδο της Ένωσης

4.2. Εντατικοποίηση της συνεργασίας κατά του εγκλήματος

4.3. Καταπολέμηση ορισμένων μορφών εγκλήματος

4.4. Ειδική δράση κατά της νομιμοποίησης εσόδων από παράνομες δραστηριότητες

5. Πολιτική εσωτερικών και εξωτερικών συνόρων της Ένωσης. πολιτική θεωρήσεων. Εφαρμογή του αρθρου 62 ΕΚ. μετατροπή του κεκτημένου του Σένγκεν

6. Ιθαγένεια της Ένωσης

7. Συνεργασία κατά των ναρκωτικών

8. Ισχυρότερη εξωτερική δράση

9. Άλλες αναληφθείσες πρωτοβουλίες

1. ΣΥΝΟΠΤΙΚΗ ΠΑΡΟΥΣΙΑΣΗ

Όπως ζητήθηκε από το Ευρωπαϊκό Συμβούλιο του Τάμπερε, ο πίνακας αποτελεσμάτων που εκπονήθηκε από την Επιτροπή πρέπει να επιτρέπει την εξέταση σε τακτά διαστήματα της προόδου για την εφαρμογή των απαραίτητων μέτρων σχετικά με τη δημιουργία ενός χώρου ελευθερίας, ασφάλειας και δικαιοσύνης και της τήρησης των προθεσμιών που καθορίστηκαν από τη Συνθήκη του Άμστερνταμ, το σχέδιο δράσης της Βιέννης και τα συμπεράσματα του Τάμπερε.

Ο εν λόγω πίνακας αποτελεσμάτων - και πιο συγκεκριμένα οι λεπτομερείς πίνακες που ακολουθούν - συνοψίζει τις βασικές προόδους που πραγματοποιήθηκαν από την τελευταία ενημέρωση του πίνακα αποτελεσμάτων, που υποβλήθηκε από την Επιτροπή στις 16 Δεκεμβρίου 2002, καθώς και τις εργασίες που προγραμματίστηκαν από την Επιτροπή για το δεύτερο εξάμηνο του 2003.

Η παρούσα εισαγωγή στοχεύει να υπογραμμίσει συγχρόνως τα σημαντικότερα επιτεύγματα και τις δυσχέρειες που συναντήθηκαν για την τήρηση των προθεσμιών οι οποίες καθορίστηκαν από τη Συνθήκη και το Ευρωπαϊκό Συμβούλιο.

Η παρούσα διαδικασία είναι ιδιαίτερα σημαντική λόγω του γεγονότος ότι προηγείται μόνο ένα έτος από την προθεσμία που καθορίστηκε από τη Συνθήκη του Άμστερνταμ για τη δημιουργία ενός χώρου ελευθερίας, ασφάλειας και δικαιοσύνης και διεξάγεται στο πλαίσιο της προσεχούς διεύρυνσης της Ευρωπαϊκής Ένωσης με δέκα νέα κράτη μέλη.

Στην τελευταία ενημέρωση του πίνακα αποτελεσμάτων, τον Δεκέμβριο του 2002, η Επιτροπή είχε σημειώσει ότι το Ευρωπαϊκό Συμβούλιο της Σεβίλλης είχε δώσει μια νέα ώθηση στην εφαρμογή του προγράμματος που εγκρίθηκε στο Τάμπερε, δηλώνοντας την αποφασιστικότητά της να προωθήσει όλα τα σημεία. Ταυτόχρονα, είχε επίσης δεχθεί ότι η διαπιστωθείσα καθυστέρηση επ' ευκαιρία του πίνακα αποτελεσμάτων που παρουσιάστηκε κατά την ενδιάμεση εκτίμηση του Ευρωπαϊκού Συμβουλίου του Λάκεν δεν είχε ακόμη καλυφθεί.

Κατά την ελληνική προεδρία, επιτεύχθηκε συμφωνία για πολλές βασικές προτάσεις και φαίνεται ότι μετά τα αποτελέσματα του Συμβουλίου του Ιουνίου των υπουργών δικαιοσύνης και εσωτερικών, πολλές από τις προθεσμίες της Σεβίλλης στον τομέα της μετανάστευσης και του ασύλου θα τηρηθούν. Στον τομέα της διαχείρισης των εσωτερικών συνόρων όλες οι σχεδιασθείσες δράσεις προωθούνται και το Ευρωπαϊκό Συμβούλιο της Θεσσαλονίκης θα αποτελέσει σημαντική ευκαιρία για την αξιολόγηση των πρώτων αποτελεσμάτων και τον καθορισμό των μελλοντικών στόχων.

Είναι βασικής σημασίας για την αξιοπιστία της Ένωσης στους τομείς αυτούς, που αποτελούν το επίκεντρο των προσδοκιών της κοινής γνώμης, το να συνεχίζει τις προσπάθειές του το Συμβούλιο ώστε να εκδοθούν οι ακόμη εκκρεμούσες προτάσεις και να συντελεστούν σημαντικές πρόοδοι.

Πάντως, η θετική αυτή εκτίμηση κατά κάποιο τρόπο περιορίζεται εάν συγκρίνουμε το συγκεκριμένο τελικό αποτέλεσμα που παράχθηκε από ορισμένα εκδοθέντα μέσα με τις αρχικές φιλοδοξίες της Επιτροπής κατά τη στιγμή που υπέβαλε τις προτάσεις της στο Τάμπερε. Η νόμιμη μετανάστευση προσφέρει ένα καλό παράδειγμα. Στον τομέα αυτό όπως και σε άλλους, ο βαθμός εναρμόνισης κινδυνεύει να μειωθεί στον χαμηλότερο κοινό παρονομαστή, σε βάρος της προστιθέμενης αξίας που προσδίδεται από την κοινή δράση σε ευρωπαϊκό επίπεδο. Λαμβανομένης υπόψη της πάγιας αντίδρασης των κρατών μελών, η Επιτροπή επέλεξε στο πλαίσιο αυτό μια προοδευτική στρατηγική που αποδείχθηκε αποτελεσματική στους ευαίσθητους πολιτικούς τομείς και που στηρίζεται σε παραδείγματα επιτυχίας που ανάγονται στις αρχές της ευρωπαϊκής ολοκλήρωσης.

Όσον αφορά τη δικαστική συνεργασία στον τομέα των αστικών και ποινικών υποθέσεων, η αρχή της αμοιβαίας αναγνώρισης που στηρίχθηκε στα συμπεράσματα του Τάμπερε γίνεται πραγματικότητα ως ακρογωνιαίος λίθος της κοινοτικής δράσης. Οι πρόοδοι στον τομέα αυτό, που βασίζονται στην ανάπτυξη μιας αμοιβαίας εμπιστοσύνης, πρέπει να συνεχίσουν με σθένος, ιδίως χάρη σε μια παράλληλη δράση που θα λάβει υπόψη τις ιδιαιτερότητες των μελλοντικών μελών της Ένωσης. Πάντως, η ανάπτυξη της αμοιβαίας αναγνώρισης απαιτεί μια ταυτόχρονη προσπάθεια στον τομέα του ποινικού δικαίου. Το 2003, η Επιτροπή τονίζει ιδιαίτερα την εξασφάλιση αποτελεσματικών διαδικαστικών εγγυήσεων για τους υπόπτους και τους κατηγορουμένους, ώστε να διαφυλαχθεί η απαραίτητη ισορροπία μεταξύ της εφαρμογής του νόμου και της τήρησης των θεμελιωδών δικαιωμάτων.

Ένα μόνον έτος πριν από τις προθεσμίες που θεσπίστηκαν από τη Συνθήκη του Άμστερνταμ και το πρόγραμμα του Τάμπερε, είναι σαφές ότι πρέπει να δοθεί προτεραιότητα στην ολοκλήρωση των εργασιών που σχεδιάστηκαν. Έχει ιδιαίτερη σημασία να αποφευχθεί η ανάληψη νέων πρωτοβουλιών που αποκλίνουν του συμφωνημένου προγράμματος και καταναλώνουν χρόνο και πόρους τους οποίους χρειάζονται οι τομείς προτεραιότητας. Ως προς αυτό, η παρουσίαση ενός κοινού προγράμματος εκ μέρους της ελληνικής και της ιταλικής προεδρίας αποτελεί θετική ένδειξη που πρέπει να ενθαρρυνθεί.

Ασφαλώς το 2003 είναι σημαντικό έτος για τον καθορισμό του μελλοντικού προγράμματος της ευρωπαϊκής δράσης στον τομέα της δικαιοσύνης και των εσωτερικών υποθέσεων. Εξάλλου, τα θέματα αυτά έτυχαν ιδιαίτερης προσοχής κατά τη διάρκεια των εργασιών της Συνέλευσης για το μέλλον της Ευρώπης. Για να διασφαλιστεί η συνοχή και η αποτελεσματικότητα της εφαρμογής του χώρου ελευθερίας, ασφάλειας και δικαιοσύνης, θα είναι σημαντικό, σε μια νέα ενιαία συνθήκη και μια Ένωση που θα περιλαμβάνει τουλάχιστον 25 κράτη μέλη, να γίνεται μεγαλύτερη χρήση της προσφυγής στην ψηφοφορία με ειδική πλειοψηφία στο πλαίσιο του Συμβουλίου. Στους τομείς αυτούς που ενδιαφέρουν άμεσα τον πολίτη, είναι απόλυτα δίκαιο το Ευρωπαϊκό Κοινοβούλιο να επωφελείται ενός δικαιώματος συναπόφασης για όλες τις νομοθετικές πρωτοβουλίες. Τέλος, πρέπει να υπάρξει προβληματισμός σχετικά με τη δυνατότητα να διατηρηθεί ένα δικαίωμα ανάληψης πρωτοβουλίας από κοινού υπέρ των κρατών μελών βάσει του ισχύοντος τίτλου VI της συνθήκης για την Ευρωπαϊκή Ένωση (αστυνομική και δικαστική συνεργασία) δεδομένου ότι ο τρόπος με τον οποίο θα εντασσόταν στη διαδικασία συναπόφασης πολύ απέχει του να είναι σαφής. Σε κάθε περίπτωση, είναι σημαντικό, στο μέλλον, όλες οι νομοθετικές πρωτοβουλίες να συμφωνούν πλήρως με τις πολιτικές προτεραιότητες και τον προγραμματισμό που θα καθοριστούν από το Ευρωπαϊκό Συμβούλιο.

Κοινή ευρωπαϊκή πολιτική στον τομέα του ασύλου και της μετανάστευσης

Όσον αφορά τα βασικά στοιχεία της πολιτικής του ασύλου, η Συνθήκη της Νίκαιας προβλέπει στο άρθρο 67, παράγραφος 5 το πέρασμα στη διαδικασία συναπόφασης πριν από την 1η Μαΐου 2004, αρκεί το Συμβούλιο να έχει εκδώσει προηγουμένως μια κοινοτική νομοθεσία που θα καθορίζει τους κοινούς κανόνες και τις βασικές αρχές που διέπουν τον τομέα αυτό. Από την άλλη πλευρά, πρέπει να σημειωθεί ότι μέσω της δήλωσης αριθ. 5 της Συνθήκης της Νίκαιας, το Συμβούλιο και τα κράτη μέλη εξέφρασαν τη συμφωνία τους να περάσουν στη διαδικασία συναπόφασης από τον Μάιο του 2004 για τις διατάξεις σχετικά με το δικαίωμα κυκλοφορίας των υπηκόων τρίτων χωρών και για τα μέτρα σχετικά με την παράνομη μετανάστευση. Επιπλέον, η δήλωση προτρέπει το Συμβούλιο να καταβάλει προσπάθειες για το πέρασμα στη συναπόφαση όσον αφορά άλλους τομείς του τίτλου IV. Τέλος, ένα πρωτόκολλο προβλέπει ότι από της 1ης Μαΐου 2004, το Συμβούλιο αποφαίνεται με ειδική πλειοψηφία επί προτάσεως της Επιτροπής και μετά από διαβούλευση του Ευρωπαϊκού Κοινοβουλίου για την έκδοση των μέτρων που προβλέπονται στο άρθρο 66 (διοικητική συνεργασία).

Κατά τους τελευταίους αυτούς μήνες, συντελέστηκαν σημαντικές πρόοδοι στον τομέα της πολιτικής του ασύλου. Εκδόθηκε ο κανονισμός Δουβλίνο ΙΙ για τη θέσπιση των κριτηρίων και μηχανισμών καθορισμού του κράτους μέλους που είναι υπεύθυνο για την εξέταση μιας αίτησης ασύλου που υποβλήθηκε σε άλλο κράτος μέλος. Από κοινού με την εφαρμογή του συστήματος Eurodac, στις 15 Ιανουαρίου 2003, αυτό αποτελεί σημαντικό βήμα. Εξάλλου, τον Ιανουάριο, το Συμβούλιο εξέδωσε την οδηγία σχετικά με τους ελάχιστους κανόνες για την υποδοχή των αιτούντων άσυλο στα κράτη μέλη. Χάρη στην έκδοση των νομοθετικών αυτών κειμένων, λαμβάνει προοδευτικά μορφή το πρώτο στάδιο του κοινού ευρωπαϊκού συστήματος ασύλου. Εξάλλου, για να υπάρξουν εγγυήσεις για την ενιαία εφαρμογή του κοινοτικού δικαίου, η Επιτροπή πρότεινε τη σύναψη παράλληλων συμφωνιών σχετικά με το Δουβλίνο ΙΙ και το Eurodac με τη Δανία, η οποία σύμφωνα με τη Συνθήκη του Άμστερνταμ δεν συμμετέχει σε όλες τις διατάξεις του τίτλου IV. Πρόκειται για μία μεταβατική και επινοητική λύση που βασίζεται σε τρία στοιχεία: την αρμοδιότητα του Δικαστηρίου. την υποχρέωση για τη Δανία να συμμετέχει στην ανάπτυξη του εν λόγω κεκτημένου. την αμοιβαία συναίνεση για τη σύναψη συμφωνιών στους τομείς αυτούς με τις τρίτες χώρες.

Επίσης, τον Ιανουάριο, το Συμβούλιο εξέδωσε την οδηγία σχετικά με τις ελάχιστες απαιτήσεις για την υποδοχή των προσώπων που ζητούν άσυλο στα κράτη μέλη. Χάρη στην έκδοση των νομοθετικών αυτών κειμένων, η πρώτη φάση του κοινού ευρωπαϊκού συστήματος χορήγησης ασύλου λαμβάνει προοδευτικά μορφή.

Εξάλλου, ένα άλλο μέσο που καλύπτει δύο βασικά στοιχεία του εν λόγω συστήματος θα πρέπει να θεσπιστεί πριν από τα τέλη του τρέχοντος εξαμήνου: ένας κοινός ορισμός του καθεστώτος του πρόσφυγα και μια κοινή προσέγγιση της επικουρικής προστασίας. Το Συμβούλιο θα έπρεπε επίσης να συνεχίσει να καταβάλλει προσπάθειες για την έκδοση της τροποποιημένης πρότασης σχετικά με τις διαδικασίες ασύλου, που υποβλήθηκε από την Επιτροπή εδώ και ένα έτος.

Τον Μάρτιο του 2003, η Επιτροπή υπέβαλε επίσης ανακοίνωση στην οποία εκθέτει την άποψή της σχετικά με την κοινή πολιτική για το άσυλο και τις βασικές πλευρές της ατζέντας για την προστασία της Ύπατης Αρμοστείας των Ηνωμένων Εθνών για τους πρόσφυγες. Η ανακοίνωση αυτή αποτελεί επίσης έκθεση προόδου για τις εργασίες που πραγματοποιήθηκαν σχετικά με την κοινή διαδικασία ασύλου και το κοινό καθεστώς καθώς και την εφαρμογή των μέσων της πρώτης φάσης. Το εαρινό Ευρωπαϊκό Συμβούλιο κάλεσε την Επιτροπή να εξετάσει, από κοινού με την Ύπατη Αρμοστεία των Ηνωμένων Εθνών για τους πρόσφυγες, νέες προσεγγίσεις για τη διεθνή προστασία και να υποβάλει έκθεση, μέσω του Συμβουλίου, στο Ευρωπαϊκό Συμβούλιο της Θεσσαλονίκης.

Πριν από τα τέλη του έτους 2003, η Επιτροπή θα υποβάλει πρόταση απόφασης του Συμβουλίου σχετικά με το Ευρωπαϊκό Ταμείο για τους πρόσφυγες της νέας γενιάς, που θα καλύπτει την περίοδο 2005-2009. Η πρόταση αυτή θα υλοποιήσει την αρχή της αλληλεγγύης και του ισότιμου καταμερισμού των ευθυνών (περιλαμβανομένων των οικονομικών θεμάτων) μεταξύ των κρατών μελών. Η ακριβής έκταση του μελλοντικού αυτού προγράμματος θα εξαρτηθεί από τα αποτελέσματα της ενδιάμεσης εκτίμησης σχετικά με την πρώτη φάση του Ευρωπαϊκού Ταμείου για τους πρόσφυγες καθώς και τη συμπληρωματικότητα που πρέπει να αναζητηθεί στον τομέα της πολιτικής επαναπατρισμού.

Στον τομέα της πολιτικής της μετανάστευσης, το Συμβούλιο κατέληξε τέλος σε συμφωνία σχετικά με την οδηγία για την οικογενειακή επανένωση, μετά από δυσχερείς διαπραγματεύσεις για διάστημα άνω των τριών ετών. Πρόκειται για ένα πρώτο κοινοτικό μέσο που εφαρμόζεται στη νόμιμη μετανάστευση. Η οικογενειακή επανένωση αποτελεί ουσιαστικό παράγοντα της επιτυχημένης ένταξης των υπηκόων τρίτων χωρών και θα έπρεπε να θεωρείται ως ένα πρώτο βασικό βήμα στη διαδικασία αυτή. Έστω και αν το τελικό αποτέλεσμα δεν είναι τόσο κοντά στις φιλοδοξίες του Τάμπερε όσο θα ήθελε η Επιτροπή, τουλάχιστον για ορισμένες διατάξεις η οδηγία περιλαμβάνει τουλάχιστον μια ρήτρα αναθεώρησης (δύο έτη μετά τη μεταφορά) σχετικά με τις πλέον ευαίσθητες πλευρές, όπως ο ορισμός των μελών της οικογένειας.

Το μέσο αυτό αποτελεί σημαντικό στοιχείο της κοινής πολιτικής στον τομέα της μετανάστευσης που προτείνεται από την Επιτροπή και θα έπρεπε προσεχώς να ακολουθηθεί από την έκδοση του σχεδίου οδηγίας σχετικά με το καθεστώς των επί μακρόν διαμενόντων υπηκόων τρίτων χωρών. Πάντως, εκκρεμούν και άλλες θεμελιώδεις προτάσεις της Επιτροπής σχετικά με τη νόμιμη μετανάστευση προς έγκριση από το Συμβούλιο. Πρόκειται ιδίως για την πρόταση οδηγίας σχετικά με την υποδοχή των υπηκόων τρίτων χωρών για λόγους απασχόλησης του Ιουλίου 2001 και την πρόταση οδηγίας του Οκτωβρίου του 2002 για τις προϋποθέσεις εισόδου και διαμονής υπηκόων τρίτων χωρών με σκοπό τις σπουδές, την επαγγελματική κατάρτιση ή τον εθελοντισμό. Πριν από τα τέλη του 2003, θα ολοκληρωθούν με ένα σχέδιο δράσης και μια πρόταση σχετικά με τους όρους εισόδου και διαμονής των ερευνητών, που θα πρέπει να αυξήσει την προσφορά ερευνητών υπηκόων τρίτων χωρών στην Ευρώπη.

Θα πρέπει να εκδοθούν οι προτάσεις αυτές σε εύθετο χρόνο, σύμφωνα με τα συμπεράσματα του Συμβουλίου "Δικαιοσύνη και Εσωτερικές Υποθέσεις" του Οκτωβρίου 2002, που υπογράμμισε ότι δυνάμει των συμπερασμάτων του Τάμπερε, οι υπήκοοι τρίτων χωρών που διαμένουν νομίμως στο έδαφος κρατών μελών θα πρέπει να εξασφαλίσουν ίση μεταχείριση και σθεναρότερη πολιτική ένταξης με τη φιλοδοξία να τους προσφερθούν δικαιώματα και υποχρεώσεις συγκρίσιμα με εκείνα των πολιτών της Ευρωπαϊκής Ένωσης. Μετά από τα συμπεράσματα αυτά, ορίστηκαν εθνικά σημεία επαφής για την ένταξη και μια πρώτη συνεδρίαση πραγματοποιήθηκε τον Μάρτιο του 2003. Τον Ιούνιο του 2003, η Επιτροπή θα υποβάλει ανακοίνωση σχετικά με τη μετανάστευση, την ένταξη και την απασχόληση, ένα πολιτικό ζήτημα η σημασία του οποίου υπογραμμίστηκε επίσης από τα Ευρωπαϊκά Συμβούλια της Σεβίλλης και της Νίκαιας και πλέον πρόσφατα από το εαρινό Ευρωπαϊκό Συμβούλιο. Η ανακοίνωση θα τονίσει τον καθορισμό μέτρων που πρέπει να ληφθούν σε ευρωπαϊκό και εθνικό επίπεδο, τις οικονομικές και κοινωνικές πλευρές της διαρκούς ένταξης των μεταναστών, την πολιτιστική και θρησκευτική πολυμορφία καθώς και το ζήτημα της συμμετοχής τους στην πολιτική ζωή και την έννοια της ιδιότητας του πολίτη στον τομέα των αστικών δικαιωμάτων.

Όσον αφορά την απαραίτητη διοικητική συνεργασία για την ανάπτυξη των νέων αυτών πολιτικών, η Επιτροπή εξέδωσε ανακοίνωση σχετικά με την εφαρμογή ενός κοινοτικού σχεδίου δράσης που προορίζεται να βελτιώσει την ανταλλαγή και την ανάλυση στατιστικών πληροφοριών στον τομέα του ασύλου και της διεθνούς μετανάστευσης. Υλοποίησε επίσης το πρόγραμμα δράσης σχετικά με τη διοικητική συνεργασία στον τομέα της προστασίας των εξωτερικών συνόρων, των θεωρήσεων, του ασύλου και της μετανάστευσης (πρόγραμμα ARGO). Μια έκθεση αξιολόγησης σχετικά με το πρόγραμμα αυτό θα υποβληθεί κατά τα τέλη του 2003.

Όσον αφορά την παράνομη μετανάστευση και στο πλαίσιο του πακέτου μέτρων της Σεβίλλης, η Επιτροπή θα υποβάλει στο Ευρωπαϊκό Συμβούλιο της Θεσσαλονίκης έκθεση σχετικά με τις προόδους που πραγματοποιήθηκαν από την ανακοίνωση της Επιτροπής για την παράνομη μετανάστευση, το Νοέμβριο του 2001. Εξάλλου, τον Φεβρουάριο του 2003, η Επιτροπή υπέβαλε πρόταση απόφασης του Συμβουλίου για τη θέσπιση των κριτηρίων και των πρακτικών λεπτομερειών εφαρμογής για την αντιστάθμιση των οικονομικών ανισορροπιών που προκύπτουν από την εφαρμογή της οδηγίας του Συμβουλίου 2001/40/ΕΚ σχετικά με την αμοιβαία αναγνώριση αποφάσεων απομάκρυνσης υπηκόων τρίτων χωρών. Στα τέλη του έτους 2003, προβλέπει να υποβάλει πρόταση οδηγίας σχετικά με τους ελάχιστους κανόνες για τις διαδικασίες επαναπατρισμού. Όσον αφορά τα οικονομικά θέματα που συνδέονται με την πολιτική επαναπατρισμού, η Επιτροπή προβλέπει την εκπόνηση ενός προγράμματος επαναπατρισμού και θα ήταν ευνοϊκά διακείμενη για μια ολοκληρωμένη προσέγγιση, που θα κάλυπτε κάθε στάδιο της διαδικασίας.

Μια βασική πλευρά της διαχείρισης των μεταναστεύσεων είναι μια καλύτερη συνεργασία με τις χώρες προέλευσης και διέλευσης. Κατά τη διάρκεια του πρώτου εξαμήνου του 2003, η Επιτροπή θα υποβάλει πρόταση που θα στοχεύει στο να θεσπίσει ένα πρόγραμμα συνεργασίας με τις τρίτες χώρες στον τομέα της μετανάστευσης. Βασιζόμενοι στις εξουσίες που ανατέθηκαν στην Κοινότητα δυνάμει του άρθρου 63, παράγραφος 3, στοιχείο β) της συνθήκης για την Ευρωπαϊκή Ένωση, το Συμβούλιο επέτρεψε στην Επιτροπή να διαπραγματευτεί κοινοτικές συμφωνίες επανεισδοχής με έντεκα κράτη ή οντότητες: το Μαρόκο, τη Σρι Λάνκα, τη Ρωσία και το Πακιστάν τον Σεπτέμβριο του 2000. το Χονγκ-Κονγκ και το Μακάο τον Μάιο του 2001, την Ουκρανία τον Ιούνιο του 2002 και τέλος την Αλβανία, την Αλγερία, την Κίνα και την Τουρκία το Νοέμβριο του 2002. Μετά την υπογραφή της συμφωνίας επανεισδοχής με το Χονγκ-Κονγκ, το Νοέμβριο του 2002 και τις προόδους που συντελέστηκαν με το Μακάο και τη Σρι Λάνκα (με συμφωνίες που μονογραφήθηκαν αντίστοιχα τον Μάιο και τον Οκτώβριο του 2002), οι διαπραγματεύσεις με τη Ρωσία, το Μαρόκο και την Ουκρανία σημειώνουν επίσης πρόοδο.

Ευρωπαϊκός χώρος δικαιοσύνης

Όσον αφορά τις αστικές υποθέσεις

Στον τομέα αυτό, που έχει άμεση επίπτωση στους πολίτες και τις επιχειρήσεις, η κατάσταση εξακολουθεί να εξελίσσεται θετικά.

Όπως και στην περίπτωση του ασύλου και για τους ίδιους λόγους που συνδέονται με την αναγκαιότητα να υπάρξουν εγγυήσεις για την ενιαία εφαρμογή του κοινοτικού δικαίου (βλέπε παραπάνω στον τομέα της μετανάστευσης και του ασύλου), η Επιτροπή θα διαπραγματευτεί, βάσει μιας εντολής του Συμβουλίου, δύο παράλληλες συμφωνίες που επεκτείνουν στη Δανία τις διατάξεις της σύμβασης "Βρυξέλλες Ι" και του κανονισμού 1348/2000 για τη διαβίβαση πράξεων.

Η οδηγία σχετικά με τη δικαστική συνδρομή εκδόθηκε από το Συμβούλιο τον Ιανουάριο του 2003 και η Επιτροπή αυτή τη στιγμή λαμβάνει τα απαιτούμενα μέτρα εφαρμογής (απόφαση της Επιτροπής για τη δημιουργία εντύπου για τη διαβίβαση αιτήσεων δικαστικής συνδρομής). Εξάλλου, επίσης τον Ιανουάριο του 2003, η Επιτροπή εξέδωσε ένα Πράσινο Βιβλίο για τη Σύμβαση "Ρώμης Ι" ενόψει του εκσυγχρονισμού και της ενδεχόμενης μετατροπής σε κοινοτικό μέσο. Συγχρόνως, πραγματοποιήθηκε μια δημόσια ακρόαση σχετικά με τη σύμβαση "Ρώμη ΙΙ", ενόψει της υποβολής πρότασης κανονισμού σχετικά με το εφαρμοστέο δίκαιο στις εξωσυμβατικές υποχρεώσεις, που προβλέπεται για τα τέλη του πρώτου εξαμήνου του 2003.

Στις 12 Φεβρουαρίου 2003, η Επιτροπή δημοσίευσε ένα σχέδιο δράσης σχετικά με ένα συνεκτικότερο ευρωπαϊκό δίκαιο των συμβάσεων. Έτσι, η Επιτροπή διατηρεί την προσέγγιση που βασίζεται στη διαφάνεια και τη διαβούλευση που χαρακτήριζε την ανακοίνωσή της του Ιουλίου 2001 και αναμένει μία αντίστοιχη ή ευρύτερη απήχηση που θα της επέτρεπε να καθορίσει τις μελλοντικές της δράσεις.

Πρέπει να σημειωθεί ότι με την έναρξη ισχύος της Συνθήκης της Νίκαιας, τα μέτρα που λήφθηκαν στον τομέα αυτό, με εξαίρεση τις πλευρές που επηρεάζουν το οικογενειακό δίκαιο, θα υπόκεινται στο εξής στη διαδικασία συναπόφασης. Αυτή τη στιγμή, αυτό ισχύει για την πρόταση κανονισμού σχετικά με τις μη αμφισβητούμενες αξιώσεις, για την οποία η Επιτροπή θα υποβάλει προσεχώς τροποποιημένη πρόταση, μετά από τη γνωμοδότηση του Ευρωπαϊκού Κοινοβουλίου του Απριλίου 2003. Αφού υπέβαλε ένα Πράσινο Βιβλίο τον Δεκέμβριο του 2002, η Επιτροπή θα υποβάλει, κατά το δεύτερο εξάμηνο του 2003, μια πρόταση κανονισμού για τη θέσπιση μιας ευρωπαϊκής διαδικασίας έκδοσης διαταγής πληρωμής και προβλέπει, για το 2004, μια πρόταση για την επίλυση μικροδιαφορών.

Αν και το Συμβούλιο εξέδωσε τον Οκτώβριο του 2002 τις οδηγίες διαπραγμάτευσης που προορίζονται να επιτρέψουν τη σύναψη μιας συμφωνίας μεταξύ της Κοινότητας και των χωρών μελών της Σύμβασης του Λουγκάνο για τη διευκόλυνση της αμοιβαίας αναγνώρισης των δικαστικών αποφάσεων σε αστικές και εμπορικές υποθέσεις, δεν θα είναι πλέον δυνατό να ολοκληρωθούν οι διαπραγματεύσεις αν το Δικαστήριο δεν εκδώσει γνώμη σχετικά με την αρμοδιότητα της Κοινότητας, όπως κλήθηκε από το Συμβούλιο.

Όσον αφορά τη γονική μέριμνα, αναμένεται για τον Μάιο μια πρόταση απόφασης που θα εξουσιοδοτεί τα κράτη μέλη να επικυρώσουν τη Σύμβαση της Χάγης του 1996. Αποτελεί συνέχεια της απόφασης του Συμβουλίου σχετικά με την υπογραφή της Σύμβασης της Χάγης που εκδόθηκε τον Δεκέμβριο του παρελθόντος έτους.

Το Συμβούλιο θα εκδώσει επίσης προσεχώς την απόφαση που θα εξουσιοδοτεί την Κοινότητα να υπογράψει τη σύμβαση του Συμβουλίου της Ευρώπης σχετικά με την επικοινωνία με τα τέκνα.

Τον Μάρτιο του 2003, η Επιτροπή οργάνωσε μια συνεδρίαση εμπειρογνωμόνων σχετικά με το εφαρμοστέο δίκαιο στον τομέα του διαζυγίου και προτίθεται να υποβάλει ένα Πράσινο Βιβλίο σχετικά με το θέμα αυτό μέχρι τα τέλη του 2003. Τα αποτελέσματα της μελέτης για τις περιουσιακές σχέσεις των συζύγων θα είναι διαθέσιμα το 2003. Επίσης, τον Απρίλιο του 2003, η Επιτροπή ζήτησε την έγκριση να διαπραγματευθεί μια σύμβαση για τις υποχρεώσεις διατροφής στο πλαίσιο της Διάσκεψης της Χάγης για το ιδιωτικό διεθνές δίκαιο. Προέβλεψε να υποβάλει ένα Πράσινο Βιβλίο σχετικά με τις αξιώσεις για διατροφή το 2004.

Όσον αφορά τους εναλλακτικούς τρόπους επίλυσης των διαφορών, οργανώθηκε μια δημόσια ακρόαση τον Φεβρουάριο του 2003 σχετικά με το Πράσινο Βιβλίο της Επιτροπής του 2002. Η εργασία θα ξεκινήσει το 2003 ενόψει της εκπόνησης ενός ευρωπαϊκού σχεδίου για τις καλύτερες πρακτικές στον τομέα της διαμεσολάβησης.

Ξεκίνησε μια ενημερωτική εκστρατεία για τη βελτίωση της ορατότητας των άμεσων επιπτώσεων που ασκεί η δικαστική συνεργασία σε αστικές υποθέσεις στους πολίτες και τις επιχειρήσεις. Εξάλλου, το ευρωπαϊκό δικαστικό δίκτυο στον τομέα αστικών υποθέσεων, που λειτουργεί από τον Οκτώβριο του 2002, εγκαινίασε την ιστοσελίδα του στο Διαδίκτυο τον Μάρτιο του 2003.

Όσον αφορά τις ποινικές υποθέσεις

Τον Φεβρουάριο του 2003, η Επιτροπή υπέβαλε ένα Πράσινο Βιβλίο σχετικά με τις δικονομικές εγγυήσεις υπέρ υπόπτων και κατηγορουμένων σε ποινικές διαδικασίες σε ολόκληρη την Ευρωπαϊκή Ένωση. Ήταν μια από τις προτεραιότητες του νομοθετικού προγράμματος και του προγράμματος εργασίας της Επιτροπής για το 2003. Η Επιτροπή το θεωρεί ως συμπλήρωμα στο πρόγραμμα της αμοιβαίας αναγνώρισης και ως απαραίτητο προηγούμενο για την επίτευξη ισορροπίας μεταξύ της τήρησης του νόμου και της προστασίας των θεμελιωδών δικαιωμάτων των ατόμων. Βάσει του Πράσινου αυτού Βιβλίου κάλεσε τα κράτη μέλη, τους εκπροσώπους της κοινωνίας των πολιτών και τους επαγγελματίες να συμβάλουν στη συζήτηση, πράγμα που είναι απαραίτητο εάν η αρχή της αμοιβαίας αναγνώρισης πρέπει πράγματι να εφαρμοστεί σε ολόκληρη την Ευρωπαϊκή Ένωση, τόσο στη σημερινή της σύνθεση όσο και στη μελλοντική. Μετά από τη διαδικασία αυτή, η Επιτροπή προβλέπει να υποβάλει μια πρόταση απόφασης-πλαισίου κατά το δεύτερο εξάμηνο του 2003. Μια πρώτη συζήτηση σχετικά με τις δικονομικές εγγυήσεις διεξάχθηκε στο πλαίσιο του άτυπου Συμβουλίου της Βέροιας, τον Μάρτιο του 2003.

Το Δικαστήριο εξέδωσε την απόφασή του σχετικά με τα ζητήματα που συνδέονται με την αρχή "ne bis in idem", στις υποθέσεις Gφzόtok/Brόgge. Επίσης, η ελληνική προεδρία παρουσίασε μια πρωτοβουλία για την εφαρμογή της αρχής αυτής. Στο ίδιο πλαίσιο, η Επιτροπή πρόκειται να υποβάλει ανακοίνωση σχετικά με τη δικαιοδοσία των δικαστηρίων στον τομέα της αμοιβαίας αναγνώρισης των ποινικών αποφάσεων, ιδίως για να αποφευχθούν οι συγκρούσεις δικαιοδοσίας.

Η Επιτροπή ολοκληρώνει επίσης μια πρώτη έκθεση σχετικά με την εφαρμογή της απόφασης-πλαισίου για το καθεστώς των θυμάτων στο πλαίσιο των ποινικών διαδικασιών.

Στον τομέα της αμοιβαίας αναγνώρισης των αποφάσεων κατά το προδικαστικό στάδιο της ποινικής διαδικασίας, το Συμβούλιο πρέπει επίσης να εκδώσει επίσημα την απόφαση-πλαίσιο σχετικά με τη δέσμευση των περιουσιακών και αποδεικτικών στοιχείων. Από την πλευρά της, η Επιτροπή προτίθεται να υποβάλει τον Ιούνιο μια πρόταση απόφασης-πλαισίου σχετικά με τη συγκέντρωση αντικειμένων, εγγράφων και δεδομένων, ενόψει της χρήσης τους σε ποινικές διαδικασίες. Η πρόταση αυτή, που εφαρμόζει την αρχή της αμοιβαίας αναγνώρισης των διαταγών, θα επιτρέψει μια πιο γρήγορη και πιο αποτελεσματική συνεργασία και θα αντικαταστήσει το ισχύον καθεστώς αμοιβαίας συνδρομής, σύμφωνα με τα συμπεράσματα του Τάμπερε. Επίσης, σχεδιάστηκε ένα Πράσινο Βιβλίο για το δεύτερο εξάμηνο του 2003 σχετικά με την έκδοση ενός μέσου για την αναγνώριση και άμεση εφαρμογή μέτρων δικαστικού ελέγχου, εποπτείας ή πρόληψης που διατάχθηκαν από δικαστική αρχή εν αναμονή της δικαστικής αποφάσεως.

Κατόπιν πρωτοβουλίας της Δανίας υπέρ μιας απόφασης του Συμβουλίου σχετικά με την ενίσχυση της συνεργασίας μεταξύ των κρατών μελών για τις αποφάσεις στέρησης δικαιωμάτων, η Επιτροπή θα υποβάλει επίσης κατά τη διάρκεια του δευτέρου εξαμήνου του 2003 ανακοίνωση για την αμοιβαία αναγνώριση της αφαίρεσης δικαιωμάτων.

Το Συμβούλιο του Μαΐου θα μπορούσε να καταλήξει σε συμφωνία αρχής σχετικά με την απόφαση-πλαίσιο για την εφαρμογή της αρχής της αμοιβαίας αναγνώρισης για τις χρηματικές ποινές.

Όσον αφορά την προσέγγιση του ουσιαστικού ποινικού δικαίου, η Επιτροπή προτίθεται να υποβάλει τον Ιούλιο ένα Πράσινο Βιβλίο σχετικά με την προσέγγιση, την αναγνώριση και την εκτέλεση των ποινικών κυρώσεων στην Ευρωπαϊκή Ένωση, που θα ακολουθηθεί από απόφαση-πλαίσιο κατά τα τέλη του έτους 2003. Ο στόχος της εναρμόνισης αυτής είναι να διασφαλιστεί ένα επίπεδο προστασίας που θα είναι αποτελεσματικό και ισοδύναμο για τους πολίτες σε ολόκληρη την επικράτεια της Ένωσης, προβλέποντας αντίστοιχες ποινικές κυρώσεις για τις ίδιες παραβάσεις. Όταν οι σημαντικές αποκλίσεις που υπάρχουν μεταξύ των κυρώσεων που επιβάλλονται από τα διάφορα κράτη μέλη θα έχουν καταργηθεί, οι δράστες των παραβάσεων αυτών δεν θα μπορούν πλέον να επωφελούνται από "πεδίο ασυλίας" λόγω του γεγονότος ότι σε ορισμένα κράτη μέλη οι κυρώσεις είναι μικρότερες για ορισμένα εγκλήματα.

Η καταπολέμηση της εγκληματικότητας σε επίπεδο Ένωσης

Η καταπολέμηση της τρομοκρατίας αποτελεί μια από τις προτεραιότητες της Ένωσης για το 2003, όπως προβλέπονται στο νομοθετικό πρόγραμμα και πρόγραμμα εργασίας της Επιτροπής για το 2003. Εξάλλου, η Επιτροπή θα υποβάλει στο πλαίσιο αυτό, κατά τη διάρκεια του δευτέρου εξαμήνου του 2003, μια ανακοίνωση σχετικά με την καταπολέμηση της χρηματοδότησης της τρομοκρατίας, που θα συνοδεύεται από πρόταση απόφασης για την ανταλλαγή πληροφοριών σχετικά με την τρομοκρατία. Τον Δεκέμβριο του 2002 εκδόθηκε απόφαση του Συμβουλίου για την εφαρμογή ειδικών μέτρων αστυνομικής και δικαστικής συνεργασίας στον τομέα της καταπολέμησης της τρομοκρατίας. Κατά τα τέλη του 2003 θα υποβληθεί επίσης έκθεση για την εφαρμογή της απόφασης-πλαισίου για την καταπολέμηση της τρομοκρατίας.

Όσον αφορά την Europol, το Συμβούλιο προτίθεται να εκδώσει πράξη του Συμβουλίου που προορίζεται να τροποποιήσει τη σύμβαση Europol σε μεγάλο αριθμό τομέων ώστε να καταστήσει τη λειτουργία της αποτελεσματικότερη. Πρόκειται ιδίως για έναν καλύτερο καθορισμό των αρμοδιοτήτων της Europol, τον ορισμό της Europol ως σημείου επαφής της Ένωσης για θέματα παραχάραξης του ευρώ και τη βελτίωση των σχέσεων μεταξύ της Europol και των αστυνομικών υπηρεσιών των κρατών μελών. Στις 19 Φεβρουαρίου, η Επιτροπή και η Europol υπέγραψαν μια συμφωνία συνεργασίας.

Τον Μάρτιο του 2003, οι υπηρεσίες της Επιτροπής συνέταξαν ένα έγγραφο εργασίας που αναφέρεται στην εφαρμογή της "στρατηγικής της Ευρωπαϊκής Ένωσης για την αρχή της νέας χιλιετίας" σχετικά με την πρόληψη και τον έλεγχο του οργανωμένου εγκλήματος.

Για να είναι αποτελεσματική, μια πολιτική καταπολέμησης όλων των μορφών παραβάσεων πρέπει να περιλαμβάνει προληπτικά μέτρα. Για τους λόγους αυτούς, η Επιτροπή θα παρουσιάσει, κατά το δεύτερο εξάμηνο του 2003, μια ανακοίνωση για την πρόληψη της γενικής εγκληματικότητας, που θα αποτελεί συνέχεια της αρχικής της ανακοίνωσης του Δεκεμβρίου 2000 και θα καθορίζει τις προτεραιότητες των πέντε προσεχών ετών. Μια συνεδρίαση των εθνικών αντιπροσώπων του Ευρωπαϊκού Δικτύου πρόληψης του εγκλήματος διεξάχθηκε στην Αθήνα τον Φεβρουάριο του 2002. Προγραμματίστηκαν επίσης για το τρέχον έτος πολλά σεμινάρια του Φόρουμ για την πρόληψη του οργανωμένου εγκλήματος. Οι πρώτες συνεδριάσεις πραγματοποιήθηκαν τον Ιανουάριο και αφορούσαν την καταπολέμηση της παραποίησης/απομίμησης και της πειρατείας.

Η Επιτροπή παρέχει επίσης μια επιστημονική υποστήριξη για την πρόληψη και την καταστολή του οργανωμένου εγκλήματος χάρη στο πρόγραμμα "Υποστήριξη πολιτικών" του έκτου προγράμματος πλαισίου.

Η καταπολέμηση της εγκληματικότητας περνά από μια οριζόντια δράση που άπτεται όλων των πολιτικών της Ένωσης και το 2003, η Επιτροπή θα ξεκινήσει εργασίες αξιολόγησης σχετικά με την έκθεση της νομοθεσίας της στον κίνδυνο εγκλήματος.

Όσον αφορά τη συνεργασία μεταξύ των διωκτικών αρχών των κρατών μελών, το Συμβούλιο του Μαΐου εξέδωσε σύσταση σχετικά με ένα υπόδειγμα συμφωνίας που συγκροτεί μια κοινή ομάδα έρευνας. Τον Φεβρουάριο του 2003 το Συμβούλιο εξέδωσε απόφαση σχετικά με την κοινή αξιοποίηση των αξιωματικών-συνδέσμων που τοποθετούνται στο εξωτερικό από τις υπηρεσίες επιβολής του νόμου των κρατών μελών.

Κατά τη διάρκεια του δευτέρου εξαμήνου του 2003, η Επιτροπή θα υποβάλει ανακοίνωση σχετικά με τη συνεργασία μεταξύ των αστυνομικών υπηρεσιών και των τελωνειακών αρχών στο πλαίσιο της Ένωσης.

Στον τομέα της τελωνειακής συνεργασίας, το Συμβούλιο εξέδωσε τον Μάιο ένα πρωτόκολλο που τροποποιεί τη σύμβαση για τη χρήση της πληροφορικής στον τελωνειακό τομέα όσον αφορά τη δημιουργία φακέλων τελωνειακών ερευνών.

Όσον αφορά ορισμένες ειδικές μορφές εγκληματικότητας, η Επιτροπή συνέστησε τον Μάρτιο του 2003 μια συμβουλευτική ομάδα για την καταπολέμηση της εμπορίας ανθρώπων. Η δήλωση των Βρυξελλών μετά την ευρωπαϊκή διάσκεψη για την πρόληψη και την καταπολέμηση της εμπορίας ανθρώπων (που διεξάχθηκε στις Βρυξέλλες τον Σεπτέμβριο του 2002) θα αποτελέσει τη βάση των μελλοντικών δράσεων που θα αναληφθούν σε επίπεδο της Ευρωπαϊκής Ένωσης, όπως το επιβεβαίωσε το Συμβούλιο "Δικαιοσύνη και Εσωτερικές Υποθέσεις" του Μαΐου.

Τον Φεβρουάριο του 2003, το Συμβούλιο κατέληξε σε πολιτική συμφωνία σχετικά με την πρόταση της Επιτροπής για την απόφαση-πλαίσιο όσον αφορά τις επιθέσεις κατά των συστημάτων πληροφοριών που εκδόθηκε επίσημα τον Μάιο. Αντίθετα, η πρόταση της Επιτροπής του Νοεμβρίου του 2001 σχετικά με απόφαση πλαίσιο για τον ρατσισμό και την ξενοφοβία προφανώς δεν θα εγκριθεί μέχρι τον Ιούνιο του 2003, παρά την προτεραιότητα που της προσδίδει η ελληνική προεδρία.

Η Επιτροπή πρόκειται να εκδώσει μια ανακοίνωση για μια κοινή πολιτική για την καταπολέμηση της διαφθοράς.

Τον Μάρτιο του 2003, υπέβαλε πρόταση οδηγίας σχετικά με τη ρύπανση που προκαλείται από τα πλοία και τη θέσπιση κυρώσεων, ιδίως ποινικών, για αδικήματα ρύπανσης. Τον Μάιο, η οδηγία ολοκληρώθηκε με μια πρόταση απόφασης-πλαισίου σχετικά με την ενίσχυση του ποινικού πλαισίου για την καταστολή της ρύπανσης που προκαλείται από τα πλοία.

Ενόψει της βελτίωσης της προστασίας των οικονομικών συμφερόντων της Κοινότητας, η Επιτροπή υπέβαλε, τον Απρίλιο του 2003, έκθεση αξιολόγησης σχετικά με τις δραστηριότητες της OLAF. Μια έκθεση για την παρακολούθηση της Πράσινης Βίβλου του 2001 σχετικά με την ευρωπαϊκή εισαγγελική αρχή υποβλήθηκε τον Μάρτιο του 2003.

Στον τομέα της νομιμοποίησης κεφαλαίων από παράνομες δραστηριότητες, η Επιτροπή προτίθεται να υποβάλει τον Ιούνιο του 2003 ανακοίνωση που θα αξιολογεί τις αναληφθείσες δράσεις για την καταπολέμηση της οικονομικής εγκληματικότητας στο πλαίσιο του τρίτου πυλώνα. Τον Δεκέμβριο του 2002, μπόρεσε να γίνει πολιτική συμφωνία σχετικά με τη δανική πρωτοβουλία για μια απόφαση-πλαίσιο στον τομέα της δήμευσης.

Πολιτική στον τομέα των εσωτερικών και εξωτερικών συνόρων και στον τομέα των θεωρήσεων, Σένγκεν

Η εφαρμογή του σχεδίου δράσης για τη διαχείριση των εξωτερικών συνόρων σημείωσε πρόοδο, σύμφωνα με τις προτεραιότητες που καθορίστηκαν στο Ευρωπαϊκό Συμβούλιο της Σεβίλλης. Οι πρόοδοι αυτές που αφορούν τη σειρά μέτρων που αποφασίστηκαν στη Σεβίλλη θα εξεταστούν στο πλαίσιο του Ευρωπαϊκού Συμβουλίου της Θεσσαλονίκης, τον Ιούνιο. Η Επιτροπή θα επωφεληθεί για να υποβάλλει έκθεση που θα συνοψίζει τις εργασίες που πραγματοποιήθηκαν βάσει τριών σχεδίων δράσης τα οποία εκδόθηκαν το 2002, σχετικά με την καταπολέμηση της παράνομης μετανάστευσης, τον έλεγχο των συνόρων και την πολιτική επαναπατρισμού. Η έκθεση αυτή θα συμπληρώσει εκείνη που προετοιμάστηκε από την ελληνική προεδρία, σε συνεργασία με την Επιτροπή, σχετικά με τα επιχειρησιακά σχέδια και τα πρότυπα σχέδια στον τομέα των ελέγχων των συνόρων που ολοκληρώθηκαν τους τελευταίους αυτούς μήνες.

Για το πρώτο εξάμηνο του 2003, η Επιτροπή προτίθεται να υποβάλει μια πρόταση αναθεώρησης του Κοινού Οδηγού του Σένγκεν, σχετικά με τα εξωτερικά σύνορα, αναπτύσσοντας συγχρόνως επιχειρησιακά σχέδια και πρότυπα σχέδια, βελτιώνοντας τον συντονισμό μεταξύ των αξιωματικών-συνδέσμων καθώς και προετοιμάζοντας μελέτες σκοπιμότητας για τον έλεγχο των θαλάσσιων συνόρων, την κατανομή των βαρών και τη σύσταση ενός κοινού συστήματος ανταλλαγής δεδομένων σχετικών με τις θεωρήσεις (VIS).

Όσον αφορά ειδικότερα το σύστημα VIS, η Επιτροπή θα υποβάλει πρόταση κανονισμού σχετικά με την εξέλιξή του κατά τη διάρκεια του δευτέρου εξαμήνου του 2003.

Η πρώτη έκθεση των υπηρεσιών της Επιτροπής στο Συμβούλιο και το Ευρωπαϊκό Κοινοβούλιο σχετικά με την εξέλιξη του συστήματος πληροφοριών Σένγκεν (SIS II) διαβιβάστηκε τον Φεβρουάριο του 2003 και η μελέτη σκοπιμότητας ολοκληρώθηκε τον Απρίλιο του 2003, όπως προβλεπόταν.

Στο πλαίσιο της εκπόνησης μιας κοινής πολιτικής θεωρήσεων και όπως κλήθηκε από το Ευρωπαϊκό Συμβούλιο της Σεβίλλης, το Συμβούλιο εξέδωσε, τον Μάρτιο του 2003, κανονισμό για την τροποποίηση του κανονισμού (ΕΚ) αριθ. 539/2001 του Συμβουλίου, περί του καταλόγου των τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εσωτερικών συνόρων των κρατών μελών και του καταλόγου των χωρών οι υπήκοοι των οποίων απαλλάσσονται από την υποχρέωση αυτή. Βασιζόμενη στο μέσο αυτό, η Επιτροπή θα υποβάλει, τον Ιούνιο του 2003, έκθεση σχετικά με τις επιπτώσεις της αμοιβαιότητας στον τομέα της πολιτικής θεωρήσεων. Επιπλέον, το Συμβούλιο εξέδωσε, τον Φεβρουάριο του 2003, κανονισμό του Συμβουλίου για τη χορήγηση θεωρήσεων σε διερχόμενους ναυτικούς. Τον Απρίλιο του 2003, η Επιτροπή υπέβαλε πρόταση κανονισμού σχετικά με τη διευκόλυνση των διαδικασιών αίτησης χορήγησης θεώρησης για τα μέλη της ολυμπιακής οικογένειας ενόψει των Ολυμπιακών Αγώνων στην Ελλάδα το 2004.

Τον Απρίλιο, το Συμβούλιο εξέδωσε επίσης κανονισμό για την καθιέρωση ειδικού εγγράφου διευκόλυνσης της διαμετακόμισης (DFT) και εγγράφου διευκόλυνσης της σιδηροδρομικής διαμετακόμισης (DFTF) καθώς και έναν άλλο κανονισμό που καθορίζει τα ομοιόμορφα χαρακτηριστικά τους. Οι προτάσεις αυτές αποτελούν χαρακτηριστικό στοιχείο των μέτρων που πρέπει να εκδοθούν ώστε να ληφθεί υπόψη η ειδική κατάσταση του θύλακα του Kaliningrad στο πλαίσιο της προοπτικής των μελλοντικών εξωτερικών συνόρων της Ευρωπαϊκής Ένωσης.

Η εξωτερική διάσταση των πολιτικών αυτών, ιδίως όσον αφορά τη σύνδεση της Ελβετίας στο κεκτημένο του Σένγκεν, αναλύεται παρακάτω, στο κεφάλαιο με τίτλο "Μια δυναμικότερη εξωτερική δράση".

Ιθαγένεια της Ένωσης

Σχετικά με την ανάπτυξη και την πλήρη τήρηση των θεμελιωδών δικαιωμάτων, καθώς και την προώθηση της ευρωπαϊκής ιθαγένειας, η Επιτροπή υπέβαλε τον Ιανουάριο του 2003 έκθεση σχετικά με τις παρεκκλίσεις που χορηγήθηκαν στον τομέα του εκλέγειν και εκλέγεσθαι στις εκλογές του Ευρωπαϊκού Κοινοβουλίου. Εξάλλου, τον Απρίλιο του 2003, εξέδωσε επίσης ανακοίνωση σχετικά με τα μέτρα που πρέπει να ληφθούν για να διασφαλιστεί η συμμετοχή όλων των πολιτών στις εκλογές του Ευρωπαϊκού Κοινοβουλίου του 2004 στη διευρυμένη Ευρώπη. Μία έκθεση σχετικά με την εφαρμογή των οδηγιών 90/364/ΕΚ, 90/365/EΚ και 93/96/EΚ σχετικά με το δικαίωμα διαμονής των προσώπων που δεν είναι οικονομικώς ενεργά εκδόθηκε τον Μάρτιο του 2003.

Μετά από γνωμοδότηση του Ευρωπαϊκού Κοινοβουλίου του Φεβρουαρίου 2003, η Επιτροπή υπέβαλε, τον Απρίλιο του 2003, τροποποιημένη πρόταση οδηγίας σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια της ΕΕ.

Η ευρωπαϊκή ιθαγένεια, με το πρόβλημα της ισορροπίας που πρέπει να εξευρεθεί μεταξύ ασφάλειας και ελευθερίας, αποτελεί ένα από τα θέματα έρευνας δυνάμει του πέμπτου προγράμματος πλαισίου της Έρευνας και Τεχνολογικής Ανάπτυξης (ΕΤΑ). Η έρευνα αυτή θα συνεχιστεί δυνάμει της προτεραιότητας 7 "Πολίτες και διακυβέρνηση στην κοινωνία της γνώσης" του έκτου προγράμματος πλαισίου της ΕΤΑ.

Στον ευρύτερο τομέα της προστασίας των ευάλωτων ομάδων, υποβλήθηκε τον Φεβρουάριο του 2003 μια πρόταση για τη θέσπιση της δεύτερης φάσης του προγράμματος DAPHNE (2004-2008) σχετικά με την πρόληψη της βίας εις βάρος παιδιών, εφήβων και γυναικών και την προστασία των θυμάτων και των ομάδων κινδύνου.

Όσον αφορά τα θεμελιώδη δικαιώματα, η Επιτροπή θα υποβάλει, πριν από το θέρος, μια ανακοίνωση για την εφαρμογή του άρθρου 7 της συνθήκης για την Ευρωπαϊκή Ένωση.

Συνεργασία κατά των ναρκωτικών

Αν και το Ευρωπαϊκό Συμβούλιο του Λάκεν ζήτησε την έκδοση, πριν από τον Μάιο του 2002, της πρότασης της Επιτροπής σχετικά με μία απόφαση-πλαίσιο για τη θέσπιση των ελάχιστων διατάξεων για τα συστατικά στοιχεία των ποινικών παραβάσεων και των εφαρμοστέων κυρώσεων στον τομέα της διακίνησης ναρκωτικών, οι εργασίες δεν ολοκληρώθηκαν ακόμη στο Συμβούλιο και δεν είναι προφανές ότι αυτό το βασικό μέσο θα εκδοθεί κατά τη διάρκεια της ελληνικής προεδρίας.

Στο πλαίσιο της εφαρμογής του σχεδίου δράσης κατά των ναρκωτικών (2000-2004), η ελληνική προεδρία και το Ηνωμένο Βασίλειο υπέβαλαν στο Συμβούλιο μια πρωτοβουλία για την έκδοση ενός σχεδίου εφαρμογής σχετικά με τις δράσεις προτεραιότητας.

Τον Φεβρουάριο του 2003, το Συμβούλιο εξέδωσε ψήφισμα σχετικά με τη θεραπεία των φυλακισμένων ναρκομανών και προτίθεται να εκδώσει επίσης την πρόταση της Επιτροπής για σύσταση σχετικά με την πρόληψη και τη μείωση των κινδύνων που συνδέονται με την τοξικομανία.

Κατά το δεύτερο εξάμηνο του 2003, η Επιτροπή θα υποβάλει ανακοίνωση σχετικά με τη βελτίωση των μηχανισμών συντονισμού των ναρκωτικών σε ευρωπαϊκό και εθνικό επίπεδο.

Ισχυρότερη εξωτερική δράση

Στις 16 Απριλίου, δέκα μελλοντικά κράτη μέλη της Ευρωπαϊκής Ένωσης υπέγραψαν τις συνθήκες προσχώρησης. Πρόκειται για μια διεύρυνση με έκταση χωρίς προηγούμενο και απαιτεί τη διάθεση όλων των απαραίτητων μέσων, περιλαμβανομένων των οικονομικών μέσων, ώστε να επιτραπεί η τήρηση όλων των όρων προσχώρησης, ιδίως όσον αφορά το στάδιο που θα διαδεχθεί τη διεύρυνση, ήτοι την κατάργηση των ελέγχων των προσώπων στα εσωτερικά σύνορα. Επτά από τα δέκα υπογράφοντα κράτη της συνθήκης θα επωφεληθούν κατά συνέπεια μιας ειδικής συμπληρωματικής χρηματοδότησης, της "διευκόλυνσης Σένγκεν", που προβλέπεται για τα έτη 2004 έως 2006 σε ένα πρωτόκολλο συνημμένο στις συνθήκες προσχώρησης. Συγχρόνως, οι διαπραγματεύσεις ένταξης σχετικά με το κεφάλαιο 24, Δικαιοσύνη και εσωτερικές υποθέσεις, συνεχίζονται με τη Ρουμανία και τη Βουλγαρία.

Κατά το πρώτο εξάμηνο του 2003, δόθηκε έμφαση στις δράσεις που στοχεύουν να ενισχύσουν τη διοικητική και δικαστική ικανότητα των δέκα υποψηφίων χωρών και γενικότερα να τις βοηθήσει να τηρήσουν τις δεσμεύσεις που ανέλαβαν κατά τη διάρκεια των διαπραγματεύσεων προσχώρησης. Ο ευρύς ειδικός μηχανισμός παρακολούθησης που θεσπίστηκε στον τομέα της δικαιοσύνης και των εσωτερικών υποθέσεων εντάθηκε όσον αφορά τα δέκα μελλοντικά κράτη μέλη. Για τις λοιπές υποψήφιες χώρες, οι εταιρικές σχέσεις για την προσχώρηση ενημερώθηκαν και ολοκληρώθηκαν με ένα τμήμα για τη δικαιοσύνη και τις εσωτερικές υποθέσεις. Νέα σχέδια Phare στον τομέα της δικαιοσύνης και των εσωτερικών υποθέσεων ξεκίνησαν ώστε να βοηθήσουν τη Βουλγαρία και τη Ρουμανία, ενώ έγιναν οι πρώτες αδελφοποιήσεις στην Τουρκία.

Στα Δυτικά Βαλκάνια, η ανάπτυξη μιας στρατηγικής καταπολέμησης του οργανωμένου εγκλήματος αποτελεί μία προτεραιότητα της ημερήσιας διάταξης της Ευρωπαϊκής Ένωσης και η Επιτροπή ενεργοποιείται προετοιμάζοντας νέα μέτρα ενίσχυσης των θεσμικών ικανοτήτων. Τον Φεβρουάριο, το Συμβούλιο διεξήγαγε δημόσια συζήτηση σχετικά με τα Δυτικά Βαλκάνια. Μία συνεδρίαση μεταξύ της τρόικας των υπουργών δικαιοσύνης και εσωτερικών υποθέσεων καθώς και των Δυτικών Βαλκανίων, τη Βουλγαρία, τη Ρουμανία και την Τουρκία, διεξάχθηκε στις 22 Απριλίου και τα Δυτικά Βαλκάνια είναι στην ημερήσια διάταξη του Ευρωπαϊκού Συμβουλίου της Θεσσαλονίκης.

Για τις μεσογειακές χώρες, αποφασίστηκε να ενεργοποιηθούν οι επιμέρους επιτροπές "δικαιοσύνη και ασφάλεια" σύμφωνα με τις συμφωνίες σύνδεσης, ξεκινώντας από το Μαρόκο και μένουν να ληφθούν άλλα μέτρα για την εφαρμογή του νέου περιφερειακού προγράμματος στον τομέα της δικαιοσύνης και των εσωτερικών υποθέσεων.

Συνεχίζονται οι διαπραγματεύσεις σχετικά με τις συμφωνίες επανεισδοχής, όπως εξηγείται λεπτομερώς στο κεφάλαιο με τίτλο "Μια κοινή ευρωπαϊκή πολιτική στον τομέα του ασύλου και της μετανάστευσης".

Διεξάγονται εργασίες με τη Ρωσία και την Ουκρανία, ιδίως για την ενίσχυση της εκτέλεσης των σχεδίων δράσης στον τομέα της δικαιοσύνης και των εσωτερικών υποθέσεων.

Οι διαπραγματεύσεις σχετικά με τη συμφωνία με τις Ηνωμένες Πολιτείες σχετικά με τη δικαστική συνεργασία επί ποινικών θεμάτων και θεμάτων εκδόσεως, που αποτελούν προτεραιότητα για την Ένωση, σημειώνουν πρόοδο.

Συνεχίζονται επίσης οι συζητήσεις με την Ελβετία, ώστε να επιτραπεί στη χώρα αυτή να συμμετέχει στο κεκτημένο του Σένγκεν και στη σύμβαση του Δουβλίνου. Όσον αφορά τη Νορβηγία και την Ισλανδία, καθώς και τη συμφωνία που τις συνδέει με το κεκτημένο του Σένγκεν, το Συμβούλιο εξέδωσε, τον Φεβρουάριο του 2003, μια απόφαση για τον καθορισμό των διατάξεων της σύμβασης του 1995 για την απλουστευμένη διαδικασία έκδοσης μεταξύ των κρατών μελών της Ευρωπαϊκής Ένωσης και της σύμβασης του 1996 για την έκδοση μεταξύ των κρατών μελών της Ευρωπαϊκής Ένωσης, οι οποίες συνιστούν ανάπτυξη του κεκτημένου του Σένγκεν.

Όσον αφορά τα πολυμερή μέσα, η Επιτροπή προτίθεται να υποβάλει το 2003 μια πρόταση σύναψης της σύμβασης των Ηνωμένων Εθνών για το διεθνικό οργανωμένο έγκλημα και των πρόσθετων πρωτοκόλλων.

Προτάσεις της Επιτροπής και πρωτοβουλίες των κρατών μελών στον τομέα της δικαιοσύνης και των εσωτερικών υποθέσεων που έχουν ήδη εγκριθεί αλλά είναι εν αναμονή ανάληψης δράσης στα λοιπά θεσμικά όργανα της Ένωσης

Ο κατάλογος αυτός στοχεύει να στρέψει την προσοχή στις βασικές προτάσεις της Επιτροπής και τις εθνικές πρωτοβουλίες που πρόκειται να εξεταστούν από τα λοιπά θεσμικά όργανα της ΕΕ ή να εγκριθούν μετά την άρση των εθνικών επιφυλάξεων, ώστε να τηρηθούν οι υποχρεώσεις που καθορίστηκαν από τη Συνθήκη του Άμστερνταμ και τα συμπεράσματα του Ευρωπαϊκού Συμβουλίου του Τάμπερε, στο πλαίσιο της οπτικής της δημιουργίας ενός ευρωπαϊκού χώρου ελευθερίας, ασφάλειας και δικαιοσύνης πριν από τον Μάιο του 2004.

Κοινή πολιτική στον τομέα του ασύλου:

- Πρόταση οδηγίας για τις ελάχιστες προδιαγραφές για τις διαδικασίες με τις οποίες τα κράτη μέλη χορηγούν και ανακαλούν το καθεστώς του πρόσφυγα

- Πρόταση οδηγίας του Συμβουλίου για τη θέσπιση ελάχιστων απαιτήσεων για την αναγνώριση και το καθεστώς υπηκόων τρίτων χωρών και των απάτριδων ως προσφύγων ή ως προσώπων που χρήζουν διεθνούς προστασίας για άλλους λόγους

Κοινή πολιτική στον τομέα της μετανάστευσης και καταπολέμηση της παράνομης μετανάστευσης :

- Πρόταση οδηγίας του Συμβουλίου σχετικά με την οικογενειακή επανένωση

- Πρόταση οδηγίας του Συμβουλίου σχετικά με το καθεστώς υπηκόων τρίτων χωρών με άδεια διαμονής μακράς διαρκείας

- Πρόταση οδηγίας του Συμβουλίου που αφορά τις προϋποθέσεις εισόδου και διαμονής υπηκόων τρίτων χωρών με σκοπό τη μισθωτή απασχόληση και την άσκηση ανεξάρτητων οικονομικών δραστηριοτήτων

- Πρόταση οδηγίας του Συμβουλίου που αφορά τον τίτλο παραμονής μικρής διάρκειας που χορηγείται στα θύματα της διευκόλυνσης της λαθρομετανάστευσης ή της διακίνησης ανθρώπων που συνεργάζονται με τις αρμόδιες αρχές

- Πρόταση οδηγίας του Συμβουλίου για τις προϋποθέσεις εισόδου και διαμονής υπηκόων τρίτων χωρών με σκοπό τις σπουδές, την επαγγελματική κατάρτιση ή τον εθελοντισμό

- Πρόταση απόφασης του Συμβουλίου για τη θέσπιση των κριτηρίων και των πρακτικών λεπτομερειών εφαρμογής για την αντιστάθμιση των οικονομικών ανισορροπιών που προκύπτουν από την εφαρμογή της οδηγίας του Συμβουλίου 2001/40/EΚ σχετικά με την αμοιβαία αναγνώριση αποφάσεων απομάκρυνσης υπηκόων τρίτων χωρών

- Πρωτοβουλία της Ομοσπονδιακής Δημοκρατίας της Γερμανίας σχετικά με την έκδοση οδηγίας του Συμβουλίου για τη συνδρομή στη διαμετακόμιση στο πλαίσιο μέτρων απομάκρυνσης αεροπορικώς

Εξωτερικά και εσωτερικά σύνορα, κοινή πολιτική στον τομέα των θεωρήσεων:

- Πρόταση οδηγίας του Συμβουλίου σχετικά με τις προϋποθέσεις υπό τις οποίες υπήκοοι τρίτων χωρών δύνανται να ταξιδεύουν ελεύθερα εντός του εδάφους των κρατών μελών για χρονική περίοδο που δεν υπερβαίνει τους τρεις μήνες, με τη θέσπιση ειδικής άδειας ταξιδίου και με τον καθορισμό των προϋποθέσεων εισόδου ενόψει μετακίνησης που δεν υπερβαίνει τους έξι μήνες.

- Πρωτοβουλία του Βασιλείου της Ισπανίας ενόψει της έκδοσης μιας οδηγίας του Συμβουλίου σχετικά με την υποχρέωση για τους μεταφορείς να κοινοποιούν τα δεδομένα σχετικά με τα μεταφερόμενα πρόσωπα

Ιθαγένεια της Ένωσης και προστασία των θεμελιωδών δικαιωμάτων:

- Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στο έδαφος των κρατών μελών

- Πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση της δεύτερης φάσης του προγράμματος κοινοτικής δράσης (2004-2008) σχετικά με την πρόληψη της βίας εις βάρος παιδιών, εφήβων και γυναικών και την προστασία των θυμάτων και των ομάδων κινδύνου (πρόγραμμα DAPHNE II)

Ένας αυθεντικός χώρος δικαιοσύνης στον τομέα του αστικού δικαίου:

- Πρόταση οδηγίας του Συμβουλίου για την αποζημίωση των θυμάτων αξιοποίνων πράξεων

- Πρόταση κανονισμού του Συμβουλίου για τη θέσπιση ευρωπαϊκού εκτελεστού τίτλου για τις μη αμφισβητούμενες αξιώσεις

- Πρόταση κανονισμού του Συμβουλίου για τη διεθνή δικαιοδοσία και την αναγνώριση και εκτέλεση αποφάσεων σε γαμικές διαφορές και διαφορές γονικής μέριμνας, ο οποίος καταργεί τον κανονισμό (ΕΚ) αριθ. 1347/2000 και τροποποιεί τον κανονισμό (EΚ) αριθ. 44/2001 όσον αφορά τα θέματα διατροφής

Καταπολέμηση της εγκληματικότητας και δημιουργία ενός πραγματικού χώρου δικαιοσύνης στον τομέα των ποινικών υποθέσεων:

- Σχέδιο απόφασης-πλαισίου του Συμβουλίου για την καταπολέμηση της σεξουαλικής εκμετάλλευσης παιδιών και της παιδικής πορνογραφίας

- Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την ποινική προστασία των οικονομικών συμφερόντων της Κοινότητας

- Πρόταση απόφασης-πλαισίου του Συμβουλίου για τη θέσπιση ελάχιστων διατάξεων σχετικά με τα συστατικά στοιχεία των ποινικών παραβάσεων και κυρώσεων που εφαρμόζονται στον τομέα του λαθρεμπορίου ναρκωτικών

- Πρόταση απόφασης του Συμβουλίου σχετικά με την καταπολέμηση του ρατσισμού και της ξενοφοβίας

- Πρόταση απόφασης-πλαισίου του Συμβουλίου για τις επιθέσεις κατά των συστημάτων πληροφοριών

- Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την προστασία του περιβάλλοντος μέσω του ποινικού δικαίου

- Πρόταση οδηγίας σχετικά με τη ρύπανση που προκαλείται από τα πλοία και τη θέσπιση κυρώσεων, ιδίως ποινικών, στην περίπτωση παραβάσεων στον τομέα της ρύπανσης

- Πρόταση απόφασης-πλαισίου του Συμβουλίου σχετικά με την ενίσχυση του ποινικού πλαισίου για την καταστολή της ρύπανσης που προκαλείται από τα πλοία

- Πρωτοβουλία του Ηνωμένου Βασιλείου, της Δημοκρατίας της Γαλλίας και του Βασιλείου της Σουηδίας ενόψει της έκδοσης από το Συμβούλιο μιας απόφασης-πλαισίου σχετικά με την εφαρμογή της αρχής της αμοιβαίας αναγνώρισης στις χρηματικές κυρώσεις

- Πρωτοβουλία του Βασιλείου της Δανίας ενόψει της έκδοσης από το Συμβούλιο ενός σχεδίου απόφασης-πλαισίου σχετικά με τη δήμευση των οργάνων και των προϊόντων εγκλήματος

- Πρωτοβουλία του Βασιλείου της Δανίας ενόψει της έκδοσης από το Συμβούλιο της απόφασης-πλαισίου σχετικά με την εκτέλεση στην Ευρωπαϊκή Ένωση των αποφάσεων δήμευσης

- Πρωτοβουλία του Βασιλείου της Δανίας για την έκδοση από το Συμβούλιο ενός σχεδίου απόφασης σχετικά με τη βελτίωση της συνεργασίας μεταξύ των κρατών μελών της Ευρωπαϊκής Ένωσης όσον αφορά την έκπτωση από δικαιώματα

- Πρωτοβουλία των κυβερνήσεων της Γαλλικής Δημοκρατίας, του Βασιλείου της Σουηδίας και του Βασιλείου του Βελγίου για την έκδοση από το Συμβούλιο μιας απόφασης-πλαισίου σχετικά με την εκτέλεση στην Ευρωπαϊκή Ένωση αποφάσεων δέσμευσης περιουσιακών ή αποδεικτικών στοιχείων

- Πρωτοβουλία του Βασιλείου της Δανίας ενόψει της έκδοσης μιας πράξης του Συμβουλίου για την κατάρτιση, βάσει του άρθρου 43, παράγραφος 1, της σύμβασης για την ίδρυση ευρωπαϊκής αστυνομικής υπηρεσίας (σύμβαση Europol), πρωτοκόλλου για την τροποποίηση της εν λόγω σύμβασης

- Πρωτοβουλία της Ελληνικής Δημοκρατίας ενόψει της έκδοσης μιας απόφασης-πλαισίου του Συμβουλίου σχετικά με την εφαρμογή της αρχής "ne bis in idem".

2. Κοινή ευρωπαϊκή πολιτική στον τομέα του ασύλου και της μετανάστευσης

Προτεραιότητες του Τάμπερε:

Για τους χωριστούς τομείς που όμως συνδέονται στενά, τον τομέα του ασύλου και τον τομέα των μεταναστεύσεων, πρέπει να εκπονήσουμε μια κοινή ευρωπαϊκή πολιτική. Το Ευρωπαϊκό Συμβούλιο της Σεβίλλης υπενθύμισε επίσημα την αναγκαιότητα αυτή και καθόρισε συγκεκριμένες προθεσμίες για την έκδοση των νομοθετικών μέσων

2.1. Εταιρική σχέση με τις χώρες καταγωγής

Η Ευρωπαϊκή Ένωση χρειάζεται μια σφαιρική προσέγγιση των μεταναστευτικών ροών που να περιλαμβάνει τις πολιτικές πλευρές, τα ανθρώπινα δικαιώματα και τα θέματα ανάπτυξης στις χώρες και περιοχές προέλευσης και διαμετακόμισης. Η εταιρική σχέση με τις τρίτες ενδιαφερόμενες χώρες θα αποτελέσει επίσης ένα καθοριστικό στοιχείο επιτυχίας της πολιτικής αυτής, με στόχο την προώθηση της συνεργασίας για την ανάπτυξη.

Από το Ευρωπαϊκό Συμβούλιο του Τάμπερε, τα θέματα που συνδέονται με τη δικαιοσύνη και τις εσωτερικές υποθέσεις ενσωματώθηκαν με ειδικό τρόπο στα προγράμματα συνεργασίας με τις τρίτες χώρες (π.χ. τα έγγραφα εθνικής και περιφερειακής στρατηγικής που εκδόθηκαν από την Επιτροπή).

Στόχος: Αξιολόγηση των χωρών και περιοχών καταγωγής και διέλευσης προκειμένου να διατυπωθεί ειδική ολοκληρωμένη προσέγγιση για κάθε χώρα ή περιοχή

>ΘΕΣΗ ΠIΝΑΚΑ>

2.2. Ενιαίο ευρωπαϊκό σύστημα ασύλου

Σκοπός είναι η διασφάλιση της πλήρους και συνολικής εφαρμογής της σύμβασης της Γενεύης, ώστε να εξασφαλίζεται ότι κανείς δεν θα αποστέλλεται πίσω εκεί όπου κινδυνεύει να υποστεί εκ νέου διώξεις, δηλαδή η τήρηση της αρχής της μη επαναπροώθησης.

Επίσης, πρέπει να θεσπιστεί κοινή διαδικασία για το άσυλο και ενιαίο καθεστώς για τη χορήγησή του, που να ισχύει σε ολόκληρη την Ένωση.

Οι δευτερογενείς κινήσεις από τους αιτούντες άσυλο μεταξύ των κρατών μελών πρέπει να περιορισθούν.

Θα ενταθούν οι προσπάθειες με σκοπό τη σύναψη συμφωνίας για ένα καθεστώς προσωρινής προστασίας των ακουσίως μετακινηθέντων με βάση την αλληλεγγύη μεταξύ των κρατών μελών.

Στόχος: Καθορισμός του κράτους που είναι υπεύθυνο για την εξέταση αίτησης χορήγησης ασύλου

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.3. Δίκαιη μεταχείριση των υπηκόων τρίτων χωρών

Θα υπάρξει προσέγγιση των προϋποθέσεων εισδοχής και διαμονής υπηκόων τρίτων χωρών, η οποία θα βασίζεται σε από κοινού αξιολόγηση τόσο των οικονομικών και δημογραφικών εξελίξεων στην Ένωση όσο και της κατάστασης στις χώρες καταγωγής.

Η πολιτική ένταξης πρέπει να αποβλέπει στη χορήγηση στους υπηκόους τρίτων χωρών που διαμένουν νομίμως στο έδαφος των κρατών μελών (και ιδίως σε αυτούς που διαμένουν νομίμως εκεί επί μακρό χρονικό διάστημα) δικαιωμάτων και υποχρεώσεων παραπλήσιων με τα δικαιώματα των υπηκόων της Ευρωπαϊκής Ένωσης, καθώς και στην προαγωγή της καταπολέμησης των διακρίσεων, του ρατσισμού και της ξενοφοβίας.

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4. Διαχείριση των μεταναστευτικών ροών

Η διαχείριση των μεταναστευτικών ροών πρέπει να βελτιωθεί σε κάθε στάδιο με στενή συνεργασία με τις χώρες καταγωγής και διέλευσης. Το Ευρωπαϊκό Συμβούλιο του Λάκεν υπενθύμισε τη σημασία που έχει η ένταξη της πολιτικής των μεταναστευτικών ροών στην εξωτερική πολιτική της Ευρωπαϊκής Ένωσης, η ενίσχυση της καταπολέμησης της λαθρομετανάστευσης δια της πάταξης των ενεχόμενων εγκληματικών κυκλωμάτων και κατοχυρώνοντας ταυτόχρονα τα δικαιώματα των θυμάτων, και ζήτησε να αναπτυχθεί ένα σχέδιο δράσης με βάση την ανακοίνωση της Επιτροπής για την παράνομη μετανάστευση και την εμπορία ανθρώπων. Το Συμβούλιο της Σεβίλλης επιβεβαίωσε αυτούς τους προσανατολισμούς και ζήτησε τα μέτρα που λαμβάνονται να επιδιώκουν την ορθή ισορροπία μεταξύ, αφενός, μιας πολιτικής για την ένταξη των νομίμως εγκατεστημένων μεταναστών και μιας πολιτικής στον τομέα του ασύλου, η οποία θα τηρεί τις διεθνείς συμβάσεις, κυρίως δε τη Σύμβαση της Γενεύης του 1951 και, αφετέρου, της αποφασιστικής καταπολέμησης της λαθρομετανάστευσης και της εμπορίας ανθρώπων. Το Συμβούλιο ζήτησε επίσης από την Επιτροπή να υποβάλει έκθεση σχετικά με την αποτελεσματικότητα των δημοσιονομικών πόρων που διατίθενται σε επίπεδο Κοινότητας για τον επαναπατρισμό των μεταναστών και των αιτούντων άσυλο των οποίων η αίτηση έχει απορριφθεί, για τη διαχείριση των εξωτερικών συνόρων και για σχέδια ασύλου και μετανάστευσης στις τρίτες χώρες. Η έκθεση θα συζητηθεί κατά το Ευρωπαϊκό Συμβούλιο της Θεσσαλονίκης.

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

3. Ένας αυθεντικός ευρωπαϊκός χώρος δικαιοσύνης

Προτεραιότητες του Τάμπερε

Το επιδιωκόμενο είναι να δοθεί στους πολίτες ένα κοινό αίσθημα δικαιοσύνης σε όλη την Ευρωπαϊκή Ένωση, το οποίο πρέπει να γίνεται αντιληπτό ως μία διευκόλυνση της καθημερινής ζωής των πολιτών και ως μία δυνατότητα να ζητούνται ευθύνες από εκείνους που απειλούν την ελευθερία και την ασφάλεια των ατόμων και της κοινωνίας. Περιλαμβάνει τόσο την καλύτερη πρόσβαση στη Δικαιοσύνη όσο και την πλήρη δικαστική συνεργασία μεταξύ των κρατών μελών.

Στη σύνοδο κορυφής του Τάμπερε ζητήθηκε να ληφθούν συγκεκριμένα μέτρα για τη βελτίωση της πρόσβασης στη Δικαιοσύνη στην Ευρώπη και να καθιερωθούν μηχανισμοί προστασίας των δικαιωμάτων των θυμάτων. Ζητήθηκε, επίσης, να θεσπιστούν συστήματα αμοιβαίας αναγνώρισης των δικαστικών αποφάσεων.

3.1. Καλύτερη πρόσβαση στη Δικαιοσύνη στην Ευρώπη

Ένας αυθεντικός χώρος δικαιοσύνης πρέπει να διασφαλίζει ότι τα άτομα και οι επιχειρήσεις μπορούν να προσφεύγουν στα δικαστήρια και στις αρχές κάθε κράτους μέλους τόσο εύκολα όπως στο δικό τους, χωρίς να εμποδίζονται ή να αποθαρρύνονται από την άσκηση των δικαιωμάτων τους λόγω της πολυπλοκότητας των νομικών και διοικητικών συστημάτων των κρατών μελών.

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

3.2. Αμοιβαία αναγνώριση των δικαστικών αποφάσεων

Ένας αυθεντικός χώρος δικαιοσύνης πρέπει να παρέχει ασφάλεια δικαίου στα άτομα και στους οικονομικούς παράγοντες. Για το σκοπό αυτό οι αποφάσεις των δικαστηρίων πρέπει να τηρούνται και να εκτελούνται σε όλη την Ένωση.

Η αυξημένη αμοιβαία αναγνώριση των αποφάσεων των δικαστηρίων και η αναγκαία προσέγγιση των νομοθεσιών θα διευκόλυναν τη συνεργασία μεταξύ των αρχών και τη δικαστική προστασία των ατομικών δικαιωμάτων και θα επιτρέψουν, όπως επεσήμανε το Ευρωπαϊκό Συμβούλιο του Λάκεν, «την υπέρβαση των δυσκολιών που συνδέονται με τις διαφορές των νομικών συστημάτων». Για να διασφαλισθούν τα προαναφερόμενα, η αρχή της αμοιβαίας αναγνώρισης πρέπει να αποτελέσει τον ακρογωνιαίο λίθο της δικαστικής συνεργασίας τόσο σε αστικές όσο και σε ποινικές υποθέσεις εντός της Ένωσης.

Όσον αφορά τις αστικές υποθέσεις:

>ΘΕΣΗ ΠIΝΑΚΑ>

3.3. Μεγαλύτερη σύγκλιση σε θέματα αστικού δικαίου

Για τη διευκόλυνση της δικαστικής συνεργασίας και τη βελτιωμένη πρόσβαση στη Δικαιοσύνη, ενδείκνυται να επιτευχθεί καλύτερη συμβατότητα και μεγαλύτερη σύγκλιση μεταξύ των νομικών συστημάτων.

>ΘΕΣΗ ΠIΝΑΚΑ>

4. Καταπολέμηση του εγκλήματος σε όλη την Ένωση

Προτεραιότητες του Τάμπερε και στρατηγική της ΕΕ κατά του οργανωμένου εγκλήματος στην αρχή της νέας χιλιετίας:

Το Ευρωπαϊκό Συμβούλιο του Τάμπερε έκανε έκκληση για να επιτευχθεί ισορροπημένη ανάπτυξη σε όλη των Ένωση μέτρων κατά οιασδήποτε μορφής εγκλήματος, συμπεριλαμβανομένου του σοβαρού οργανωμένου και διεθνικού εγκλήματος, με ταυτόχρονη προστασία της ελευθερίας και των νόμιμων δικαιωμάτων των ατόμων και των οικονομικών παραγόντων. Στο πλαίσιο αυτό η ειδική προσοχή εστιάζεται ιδιαίτερα στην "Στρατηγική της Ευρωπαϊκής Ένωσης για την αρχή της νέας χιλιετίας" σχετικά με την πρόληψη και τον έλεγχο του οργανωμένου εγκλήματος. Μερικές συμπληρωματικές δράσεις οι οποίες υπερβαίνουν τα συμπεράσματα του Tάμπερε και εμφανίζονται αναγκαίες σύμφωνα με τις συστάσεις αυτής της στρατηγικής έχουν εισαχθεί σε αυτό το κεφάλαιο.

4.1. Πρόληψη του εγκλήματος στο επίπεδο της Ένωσης

Κάθε αποτελεσματική πολιτική για την καταπολέμηση οιασδήποτε μορφής εγκλήματος, οργανωμένου ή άλλου είδους, πρέπει να περιλαμβάνει και προληπτικά μέτρα που να καλύπτουν πολλές πτυχές του φαινομένου αυτού.

Ενδείκνυται η ένταξη των πτυχών της πρόληψης του εγκλήματος στις δράσεις και τα προγράμματα κατά του εγκλήματος σε κοινοτικό και εθνικό επίπεδο.

Η συνεργασία μεταξύ των εθνικών φορέων πρόληψης του εγκλήματος πρέπει να ενθαρρυνθεί, παράλληλα με τον καθορισμό ορισμένων τομέων δράσης πρωτεύουσας σημασίας.

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

4.2. Εντατικοποίηση της συνεργασίας κατά του εγκλήματος

Σε έναν αυθεντικό χώρο δικαιοσύνης οι εγκληματίες δεν πρέπει να βρίσκουν τρόπους να εκμεταλλεύονται τις διαφορές στα δικαστικά συστήματα των κρατών μελών. Στο πλαίσιο της προστασίας των οικονομικών συμφερόντων της Ευρωπαϊκής Κοινότητας, το Ευρωπαϊκό Συμβούλιο του Λάκεν αναφέρθηκε στη θέσπιση Πράσινης Βίβλου της Επιτροπής για μια ευρωπαϊκή εισαγγελική αρχή και κάλεσε το Συμβούλιο να την εξετάσει τάχιστα.

Η παροχή στους πολίτες υψηλού επιπέδου προστασίας προϋποθέτει την εντατικοποίηση της συνεργασίας μεταξύ των αρχών που είναι αρμόδιες για την εφαρμογή του νόμου. Για αυτό το σκοπό πρέπει να είναι όσο το δυνατόν πιο αποδοτική η συνεργασία μεταξύ των αρχών των κρατών μελών κατά τη διερεύνηση διασυνοριακών υποθέσεων.

Η συνθήκη του Άμστερνταμ, με την παροχή περαιτέρω αρμοδιοτήτων στην Ευρωπόλ, αναγνώρισε τον ουσιώδη και κεντρικό ρόλο της στη διευκόλυνση της ευρωπαϊκής συνεργασίας για την πρόληψη και την καταπολέμηση του οργανωμένου εγκλήματος.

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

4.3. Καταπολέμηση ορισμένων μορφών εγκλήματος

Όσον αφορά το εθνικό ποινικό δίκαιο, οι προσπάθειες συμφωνίας όσον αφορά κοινούς ορισμούς, αξιόποινο και κυρώσεις πρέπει να εστιάζονται σε πρώτη φάση σε περιορισμένο αριθμό τομέων με ιδιαίτερη σημασία. Πρέπει να επιτευχθούν συμφωνίες όσον αφορά κοινούς ορισμούς, αξιόποινο και κυρώσεις ως προς το σοβαρό οργανωμένο και διεθνικό έγκλημα, για την προστασία της ελευθερίας και των νομίμων δικαιωμάτων των ατόμων και των οικονομικών παραγόντων. Εξάλλου, κατά τη συνεδρίαση της 27-28/9/01, το Συμβούλιο ανέλαβε τη δέσμευση να προχωρήσει χωρίς καθυστέρηση στη συνολική μεθοδολογία που πρέπει να ακολουθείται όσον αφορά την εναρμόνιση των ποινών και εξέδωσε στις 25-26 Απριλίου 2002 συμπεράσματα για την προσέγγιση που πρέπει να ακολουθηθεί για την εναρμόνιση των ποινών.

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

4.4. Ειδική δράση κατά της νομιμοποίησης εσόδων από παράνομες δραστηριότητες

Η νομιμοποίηση εσόδων από παράνομες δραστηριότητες αποτελεί το θεμελιώδες στοιχείο του οργανωμένου εγκλήματος. Για τον λόγο αυτό, πρέπει να θεσπιστούν μέτρα για την εκρίζωσή του όπου εμφανίζεται, και κυρίως συγκεκριμένα μέτρα για τον εντοπισμό, δέσμευση, κατάσχεση και δήμευση των προϊόντων του εγκλήματος. Το έκτακτο Ευρωπαϊκό Συμβούλιο της 21ης Σεπτεμβρίου 2001 υπογράμμισε επίσης τη σπουδαιότητα της καταπολέμησης της χρηματοδότησης της τρομοκρατίας.

>ΘΕΣΗ ΠIΝΑΚΑ>

5. Πολιτική εσωτερικών και εξωτερικών συνόρων της Ένωσης. πολιτική θεωρήσεων. Εφαρμογή του αρθρου 62 ΕΚ. μετατροπή του κεκτημένου του Σένγκεν

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

6. Ιθαγένεια της Ένωσης

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

7. Συνεργασία κατά των ναρκωτικών

Προτεραιότητες της στρατηγικής της Ευρωπαϊκής Ένωσης για την καταπολέμηση των ναρκωτικών:

Το πρόβλημα των ναρκωτικών, το οποίο αποτελεί τόσο συλλογική όσο και ατομική απειλή, πρέπει να αντιμετωπιστεί με σφαιρικό, διεπιστημονικό και ολοκληρωμένο τρόπο. Η Επιτροπή, στην ανακοίνωση που εξέδωσε τον Νοέμβριο του 2002, προέβη σε ενδιάμεση αξιολόγηση του σχεδίου δράσης της Ευρωπαϊκής Ένωσης κατά των ναρκωτικών (2000-2004), το οποίο εγκρίθηκε από το Συμβούλιο της Κοπεγχάγης. Η τελική αξιολόγηση θα υλοποιηθεί με τη βοήθεια των κρατών μελών, του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ) και της Ευρωπόλ.

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

8. Ισχυρότερη εξωτερική δράση

Προτεραιότητες των Ευρωπαϊκών Συμβουλίων του Τάμπερε και της Φέιρα:

Η Ευρωπαϊκή Ένωση υπογραμμίζει ότι όλες οι αρμοδιότητες και τα μέσα που διαθέτει, ιδίως στον τομέα των εξωτερικών σχέσεων, πρέπει να χρησιμοποιούνται κατά ολοκληρωμένο και συνεκτικό τρόπο για την εγκαθίδρυση ενός χώρου ελευθερίας, ασφάλειας και δικαιοσύνης. Οι πτυχές που αφορούν τη δικαιοσύνη και τις εσωτερικές υποθέσεις πρέπει να συνεκτιμώνται κατά τον καθορισμό και την εφαρμογή των άλλων πολιτικών και δράσεων της Ένωσης.

Όσον αφορά τις μη υποψήφιες προς προσχώρηση χώρες, η Επιτροπή κατέβαλε προσπάθειες για την ένταξη με ειδικό τρόπο (και σύμφωνα με πολυετή προγραμματισμό) των θεμάτων που αφορούν τη δικαιοσύνη και τις εσωτερικές υποθέσεις στα προγράμματα συνεργασίας της με τρίτες χώρες.

>ΘΕΣΗ ΠIΝΑΚΑ>

9. Άλλες αναληφθείσες πρωτοβουλίες

>ΘΕΣΗ ΠIΝΑΚΑ>